Document ID: 32002L0100

Direktiva Komisije 2002/100/ES
z dne 20. decembra 2002
o spremembi Direktive Sveta 90/642/EGS glede mejnih vrednosti ostankov azoksistrobina
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 90/642/EGS z dne 27. novembra 1990 o mejnih vrednostih ostankov pesticidov v in na nekaterih proizvodih rastlinskega izvora vključno s sadjem in zelenjavo [1], kakor je bila nazadnje spremenjena z Direktivo 2002/79/ES [2], in zlasti člena 7 Direktive,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevstkih sredstev v promet [3], kakor je bila nazadnje spremenjena z Direktivo 2002/81/ES [4] in zlasti člena 4(1)(f) Direktive,
ob upoštevanju naslednjega:
(1) Nova aktivna snov azoksistrobin je z Direktivo Komisije 98/47/ES [5] vključena v Prilogo I k Direktivi 91/414/EGS za uporabo samo kot fungicid, brez navedbe posebnih pogojev z vplivom na poljščine, ki so lahko tretirani s fitofarmacevtskimi sredstvi s to aktivno snovjo.
(2) Mejne vrednosti ostankov za azoksistrobin v in na vseh proizvodih, ki jih zajema Direktiva 90/642/EGS, so določene v teh direktivah, spremenjenih zlasti z Direktivami Komisije 1999/71/ES [6], 2000/48/ES [7], 2001/48/ES [8] in 2002/23/ES [9].
(3) Mejne vrednosti ostankov, določene v tej direktivi, odražajo dovoljeno uporabo azoksistrobina na določenih poljščinah. Pri poljščinah, kjer uporaba ni dovoljena, so mejne vrednosti ostankov določene na spodnji meji analiznega določanja. Na splošno pride zaradi uporabe azoksistrobina do ostankov, ki presegajo spodnjo mejo analiznega določanja. Tako morajo države članice ob predlagani novi uporabi fitofarmacevtskega sredstva s to aktivno snovjo določiti novo začasno mejno nacionalno vrednost v skladu s členom 4(1)(f) Direktive 91/414/EGS, preden se dovoli nova uporaba. V skladu s tem so nekatere države članice predložile podatke v zvezi z dodatno uporabo. Razpoložljivi podatki so pregledani in zadoščajo za spremembo začasnih mejnih vrednosti ostankov na ravni Skupnosti v zvezi s poljščinami, za katere države članice zdaj predlagajo, da se zanje dovoli uporaba fitofarmacevtskih sredstev na podlagi azoksistrobina.
(4) Glede na vključitev azoksistrobina v prilogo k Direktivi 91/414/EEC so bile dokončane tehnične in znanstvene ocene v obliki poročila o pregledu Komisije z dne 22. aprila 1998. V njem so določili, da je sprejemljiv dnevni vnos za to snov 0,1 mg na kg telesne teže dnevno. V skladu s postopki in prakso Skupnosti ob upoštevanju smernic, ki jih je objavila Svetovna zdravstvena organizacija [10] in z mnenjem Znanstvenega odbora za rastline [11] o uporabljeni metodologiji so ugotavljali in ocenjevali vseživljenjsko izpostavljenost porabnikov prehranskih proizvodov, tretiranih z azoksistrobinom, in izračuni so pokazali, da zdaj predlagane nove mejne vrednosti ostankov ne bodo privedle do prekoračitve sprejemljivega dnevnega vnosa.
(5) Skupnost je obvestila Svetovno trgovinsko organizacijo (STO) o osnutku direktive Komisije in prejete pripombe so upoštevali pri končni obliki direktive.
(6) Upoštevali so mnenja Znanstvenega odbora za rastline, zlasti njegov nasvet in priporočila glede zaščite porabnikov rastlinskih proizvodov, tretiranih s pesticidi.
(7) Direktivo 90/642/EGS je torej treba ustrezno spremeniti.
(8) Ta direktiva je v skladu z mnenjem Stalnega odbora za prehransko verigo ljudi in zdravstveno varstvo živali -
SPREJELA NASLEDNJO DIREKTIVO:
Člen 1
Mejne vrednosti ostankov pesticidov za azoksistrobin v Prilogi II k Direktivi 90/642/EGS se zamenjajo z mejnimi vrednostmi ostankov pesticidov v prilogi k tej direktivi.
Člen 2
1. Ta uredba začne veljati 20. dan po objavi v Uradnem listu Evropskih skupnosti.
2. Države članice sprejmejo zakone in druge predpise, potrebne za uskladitev s to direktivo, najkasneje do 31. marca 2003. O tem takoj obvestijo Komisijo.
3. Te določbe se uporabljajo od 1. aprila 2003.
4. Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
Člen 3
Ta direktiva je naslovljena na države članice.
V Bruslju, 20. decembra 2002

Labels: 20
3
17
6